Efterbilleder | FAMILIEALBUM / 7.-10. KLASSE
Det første skridt du tog, sommerferien, din far med en skør hat på, da du fik din første cykel, farfar klædt ud som julemand, konfirmationen, dig og vennerne – hvordan ser dit private fotoalbum ud?
Dine private fotografier er med til at bevare minderne, og du deler dem måske med andre i et fotoalbum, på mobilen, gennem mails eller via Facebook?
Fotoalbummet har ændret sig fra gamle dage til i dag. Men fortællingerne kredser om det samme, nemlig familielivet, hverdagen og årenes gang i den nære familie.
Familien har ændret sig, i takt med at samfundet har ændret sig. Familieformerne afspejler samfundet. I gamle dage i landbrugssamfundet var familien omdrejningspunktet, fordi arbejdet var centreret om gården og arbejdet i marken. I industrisamfundet op igennem 1900-tallet blev arbejdet flyttet ud på de nye fabrikker, og fædrene i familien arbejdede på fabrikkerne uden for hjemmet, imens kvinderne stod for husholdning og børnepasning derhjemme. I takt med vidensamfundets udvikling i 1960’erne fik flere og flere kvinder en uddannelse og kom ind på arbejdsmarkedet. Det var et stort opbrud i den klassiske familieform, hvor børnene nu skulle passes uden for hjemmet.
Kendetegnet i dag er, at familien kan have mange former. I dag er familien stort set tømt for de primære opgaver, hvilket har betydet, at en familie både kan være præget af de klassiske familieformer, og også se helt anderledes ud.
Hvilke familieformer kender du?
Sammenlign familieformen fra landbrugssamfundet med den moderne familie. Lav research på internettet. Find fordele og ulemper ved de forskellige familieformer. Lav en liste med ulemper/fordele.
Vis os dit album
Gå på opdagelse i din families fotoalbum. Måske du kan få lov at kigge i dine bedsteforældres eller måske oldeforældres fotoalbum. Lærte du noget nyt om din familie ved at kigge i albummet?
Vælg et billede fra familiealbummet, som du synes godt om. Fortæl dine klassekammerater, hvorfor du godt kan lide billedet. Brug guiden nedenfor til at gå ind i billedet.
Hvem er på billedet? Hvad foregår der på billedet? Hvordan er stemningen i billedet?
Hvorfor vil du gerne vise os netop dette billede?
Hvordan viser dette billede din familie?
Mange af de professionelle fotografer, i både Danmark og resten af verden, bruger det private fotoalbum til at fortælle personlige historier. Fotograferne viser os billederne i bøger, på deres hjemmesider og på udstillinger. Men hvorfor er det interessant at se billederne fra andres personlige fotoalbum?
Fotografiet giver os muligheden for at komme på besøg hos hinanden og lære hinanden at kende. Det giver os muligheden for at komme med ind i det private rum, hvor vi måske kan opdage forskelle og ligheder. Vi vil gerne spejle os i de private fortællinger, men kan det blive for privat?
Nicolai Howalt og Trine Søndergaard er to af Danmarks kendte fotografer. De er gift og har børn sammen. Gå på opdagelse i deres fotoserie/fotoalbum N+T. Se billederne her på siden og her.
Hvad ser I på billederne?
Diskutér, om billederne er for private, og om I får noget ud af at kigge på dem.
Diskutér, om fotografierne er kunst.
Hvad synes I om billederne, er de gode eller dårlige, er de betydningsfulde eller ligegyldige?
Nicolai Howalt og Trine Søndergaard, N+T
Fotograferne Fryd Frydendal og Kajsa Gullberg har sammen lavet et noget anderledes familiealbum. Bogen Familiealbum viser portrætter af unge mennesker, der havde deres gang i Ungdomshuset, før det blev revet ned den 1. marts 2007.
Gå på opdagelse i portrætterne. Gå sammen i små grupper, og find ind i fotoalbummets univers. Brug guiden nedenfor.
Hvorfor hedder bogen Familiealbum?
Hvilken familie prøver fotograferne at skildre?
Hvad kendetegner personerne på billedet?
Hvorfor tror I, at de to fotografer gerne vil vise/fortælle om denne familie?
Er der kontakt mellem fotograferne og de portrætterede? Begrund jeres svar; hvorfor/hvorfor ikke?
Hvad synes I om billederne, er de gode eller dårlige? Begrund jeres svar.
Læs artiklen “Kajsa Gullberg er de skæves fotograf”
Hvorfor fotograferer Kajsa outsiderne?
Diskutér, hvad I forstår ved outsidere. Hvad skal der til, før man stikker ud?
En subkultur er et begreb, der dækker over befolkningsgrupper, der med en livsstil og levemåde afviger fra normen, afviger fra samfundets dominerende kultur.
Gruppeopgave Gå sammen i grupper på 3-4, og lav en fælles undersøgelse af subkulturer i Danmark og resten af verden. Brug internettet som søgeflade, og gå evt. på skolebiblioteket og søg viden om samfundets subkulturer. Vælg en bestemt subkultur og beskriv den med ord, billeder og måske tegninger. Brug guiden nedenfor:
Hvilke subkulturer kender I til i Danmark?
Hvilke subkulturer kender I til i udlandet fx USA?
Hvad kendetegner den subkultur, I har valgt?
Hvornår, hvorfor og hvordan opstod denne subkultur?
Hvad har denne subkultur betydet for samfundet?
Hvad er forskellen på en subkultur og en modkultur?
Findes der fordomme om denne subkultur? IDENTITET
Identitet handler om, hvordan vi opfatter os selv, og hvordan vi fortæller omverdenen om os selv. Vores identitet konstruerer vi ud fra vores omverden, vores køn og i sociale fællesskaber og tilhørsforhold. Vi udvikler vores identitet hele livet. Mange fotografer bruger kameraet til at forstå verden og til at forstå sig selv i verden, i samfundet, i fællesskaber og tilhørsforhold. Mange fotografer arbejder desuden med selvportrættet for at understrege deres identitet. Hvem er jeg, og hvem er jeg i verden.
Fryd Frydendahl og Kajsa Gullberg, Familiealbum, 2007
En selfie eller et selvportræt viser hvem du er, eller hvem du gerne vil være.
I gamle dage malede kunstnere selvportrætter ved at kigge i et spejl og male sig selv. I dag kan man tage et fotografi af sig selv. I gamle dage tog det lang tid, og det var nøje planlagt, men i dag kan det gå lynhurtigt – med en selfie!
Selfies er typisk billeder, vi bruger på Facebook, Instagram og andre sociale medier.
Hvem er du? Et selvportræt
Er du vild, kærlig, ærlig, rolig, sjov eller bare ligesom de andre? Hvordan fortæller du om dig selv? Hvilke virkemidler bruger du til at vise, hvem du er? Dit tøj, dine hobbyer, det du spiser, det du siger, dine jokes …
Vis os i et fotografi, hvem du er, eller hvem du ikke er! Lav et iscenesat fotografi, hvor du prøver at udtrykke dig selv. Du skal vælge, om du vil fortælle, hvem du er, eller hvem du ikke er. Det skal være tydeligt, at billedet er iscenesat. Det vil sige, at du skal sætte dig selv i scene enten ved brug af rekvisitter eller fx andre personer, dyr eller steder. Du skal tage stilling til, hvad der kan beskrive dig, den du er, eller den du slet ikke er!
Snak sammen om jeres selvportrætter.
Hvor tænker I, at bruge jeres selvportræt – på Facebook, Instagram, eller printet i en ramme til en julegave? Hvad er forskellen på at bruge det de forskellige steder?
Ligner billederne hinanden? Hvis ikke, hvordan er de så forskellige?
Hvad betyder identitet? Har man kun én identitet, eller kan man have flere?
Hvilken identitet udtrykker jeres billeder? Har I en anden identitet i skolen, end hjemme og på sociale medier som Facebook?
Hvordan vil I gerne have, at jeres selvportrætter og generelt billeder af jer selv ser ud, når de kommer på Facebook og andre sociale medier?
Skaber vi helt selv vores egen identitet, eller bliver vi påvirket af vores venner, familie, internettet og andre ting?
Lav en udstilling i klassen med selvportrætterne. I kan evt. lave en lille fernisering, hvor I inviterer andre klasser på skolen.
I kan downloade opgaverne fra ‘Familiealbum’ her: pdf